# Àguila cridanera

L'àguila cridanera (Clanga clanga) és un gran ocell rapinyaire de la família dels accipítrids (Accipitridae). Cria en una àrea que va des d'Europa Oriental, cap a l'est, fins al Pacífic. Ocasionalment es poden albirar als països catalans en hivern. El seu estat de conservació es considera vulnerable.

## Morfologia

* Àguila moderadament gran, que fa una llargària d'uns 65 cm i una envergadura de 160 cm.
* El plomatge és marró fosc, amb el cap i les cobertores alars més fosques que la resta.
* Es pot confondre amb l'àguila pomerània (Aquila pomarina), d'aspecte similar i amb la que coincideix en part de la seva distribució i també, a l'Índia en hivern, amb l'espècie Aquila hastata.
* El cap resulta petit per a una àguila.
* El jove té taques blanques a les ales.
* Els crits recorden els lladrucs d'un gos.
* Cara inferior d'adult en vol a Bharatpur (Rajasthan, India)
* Adult per sobre, en vol, a Bharatpur (Rajasthan, India) Noteu les clares marques alars

## Taxonomia

Les espècies Clanga pomarina i Clanga hastata són els seus parents més pròxims i sembla que comparteixen un avantpassat de mitjans del Pliocè, fa uns 3,6 milions d'anys, i que potser vivia a la regió de l'Afganistan, dividint-se en dos llinatges, un al nord i altre al sud (A.hastata), arran l'avanç de les glaceres i deserts de l'última era del gel. Posteriorment el llinatge septentrional es va escindir en un oriental (A.clanga) i altre occidental (A.pomarina), probablement al voltant del límit entre el Pliocè i el Plistocè, fa menys de dos milions d'anys.
No s'han descrit subespècies.

## Reproducció

Aquesta àguila pon 1-3 ous en un niu fet als arbres.
Els joves romanen algun temps amb els seus pares després d'emplomallar, fins que arriben a la maduresa sexual i cerquen el seu propi territori i parella.

## Alimentació

S'alimenta bàsicament de petits mamífers i preses semblants, bàsicament terrestres.

## Hàbitat i distribució

Habita zones cobertes d'arbres. L'àrea de reproducció s'estén pel nord d'Europa i a través d'Àsia, passant l'hivern al sud-est d'Europa, Orient Mitjà i Àsia meridional. Fan la migració cap a les zones de cria bastant tard, a Bhutan per exemple es poden veure amb certa regularitat fins al final de març. És un ocell territorial, però en hivern esdevé més social, formant bandades petites de fins a deu ocells, de diferents edats. També s'associen en aquesta època amb altres accipítrids com el milà negre (Milvus migrans) o l'àguila d'estepa (Aquila nipalensis).

## Conservació

La UICN el classifica com vulnerable. La població mundial es va estimar en menys de 4000 parelles reproductores l'any 2000. Les principals amenaces són la degradació i pèrdua d'hàbitat, així com les pertorbacions humanes durant la temporada d'aparellament.

## Referències

* ↑ «Àguila cridanera». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Hoatzin, New World vultures, Secretarybird, raptors» (en anglès). IOC World Bird List Version 12.2. International Ornithologists' Union, 01-07-2022. [Consulta: 30 novembre 2022].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 274. ISBN 978-84-16728-37-4.
* 1 2 BirdLife International. «Greater Spotted Eagle. Clanga clanga» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2021. [Consulta: 7 novembre 2022].
* ↑ Estrada et al., Joan. Ocells de Catalunya, País Valencià i Balears: inclou també Catalunya Nord, Franja de Ponent i Andorra. 3ª. Lynx editions, 2018, p. 78. ISBN 978-84-16728-07-7.
* ↑ Parry, S.J.; Clark, W.S. & Prakash, V. (2002): On the taxonomic status of the Indian Spotted Eagle Aquila hastata. Ibis 144(4): 665-675. doi:10.1046/j.1474-919X.2002.00109.x (HTML abstract)
* ↑ Rasmussen, Pamela C. & Anderton, John C. (2005): Birds of South Asia - The Ripley Guide. Lynx Edicions, Barcelona. ISBN 84-87334-67-92]
* 1 2 > Bishop, K. David (1999): Preliminary notes on some birds in Bhutan. Forktail 15: 87-91. PDF fulltext Arxivat 2011-06-10 a Wayback Machine.
* ↑ Väli, Ülo & Lõhmus, Asko (2000): The Greater Spotted Eagle and its conservation in Estonia. Hirundo Supplement 3: 1-50. HTML abstract Arxivat 2007-09-27 a Wayback Machine.

## Enllaços externs

* BirdLife Species Factsheet.
* Aquila_clanga videos a Internet Bird Collection
* Oiseaux Fotografies, texts i mapes.